Document ID: 31992R2179

ΚΑΝΟΝΙΣΜΟΣ (ΕΟΚ) αριθ. 2179/92 ΤΗΣ ΕΠΙΤΡΟΠΗΣ της 30ής Ιουλίου 1992 περί λεπτομερών κανόνων εφαρμογής των ειδικών μέτρων εισαγωγής υπέρ των Καναρίων Νήσων όσον αφορά τον καπνό
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1601/92 για ειδικά μέτρα υπέρ των Καναρίων Νήσων όσον αφορά ορισμένα γεωργικά προϊόντα (1), και ιδίως το άρθρο 6 παράγραφος 2,
Εκτιμώντας:
ότι το άρθρο 6 του κανονισμού (ΕΟΚ) αριθ. 1601/92 προβλέπει καθεστώς απαλλαγής από δασμούς κατά την άμεση εισαγωγή στις Καναρίους Νήσους μέγιστης ποσότητας 20 000 τόνων ακατέργαστων ή ημικατεργασμένων καπνών που προορίζονται για την τοπική παρασκευή προϊόντων του καπνού-
ότι, για τη διαχείριση του εν λόγω καθεστώτος και προς διευκόλυνση διοικητικών διαδικασιών, πρέπει να εφαρμοστούν, στο μέτρο του δυνατού, οι διατάξεις του κανονισμού (ΕΟΚ) αριθ. 1695/92 της Επιτροπής της 30ής Ιουνίου 1992 για κοινές λεπτομέρειες εφαρμογής του ειδικού καθεστώτος εφοδιασμού των Καναρίων Νήσων με ορισμένα γεωργικά προϊόντα (2)-
ότι η μέγιστη ποσότητα ακατέργαστων και ημικατεργασμένων καπνών που δικαιούνται του καθεστώτος πρέπει να κατανέμεται ανάλογα με τις ανάγκες της τοπικής βιομηχανίας και του εμπορίου και λαμβανομένων υπόψη των παραδοσιακών τρόπων χρησιμοποίησης-
ότι για τους σκοπούς της ορθής διοικητικής διαχείρισης είναι σκόπιμο να προβλεφθεί χρονοδιάγραμμα για την υποβολή των αιτήσεων πιστοποιητικών καθώς και προθεσμία για την λήψη απόφασης ως προς την έκδοση τους-
ότι οι διατάξεις του κανονισμού (ΕΟΚ) αριθ. 1601/92 εφαρμόζονται από την 1η Ιουλίου 1992- ότι πρέπει να προβλεφθεί η εφαρμογή των λεπτομερών κανόνων του παρόντος κανονισμού από την ίδια ημερομηνία-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Καπνού,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η εισαγωγή στις Καναρίους Νήσους, με απαλλαγή από τους δασμούς, μιας μέγιστης ετήσιας ποσότητας 20 000 τόνων ισοδυνάμου απομισχωμένου ακατέργαστου καπνού κατ' εφαρμογή του άρθρου 6 του κανονισμού (ΕΟΚ) αριθ. 1601/92 πραγματοποιείται σύμφωνα με τους κανόνες του παρόντος κανονισμού.
Η μέγιστη ποσότητα κατανέμεται σύμφωνα με το παράρτημα. Η κατανομή αυτή μπορεί να αναθεωρηθεί κατά τη διάρκεια της περιόδου εφαρμογής της μετά από αιτιολογημένη αίτηση τών ισπανικών αρχών.
Η περίοδος εφαρμογής του καθεστώτος διαρκεί από την 1η Ιουλίου δεδομένου έτους μέχρι τις 30 Ιουνίου του επομένου ημερολογιακού έτους.
Άρθρο 2
Η εισαγωγή των προϊόντων που αναφέρονται στο παράρτημα εξαρτάται από προσκόμιση πιστοποιητικού απαλλαγής.
Εκτός αν προβλέπεται διαφορετικά από τον παρόντα κανονισμό, οι διατάξεις των άρθρων 3, 7, 8, 9 και 10 του κανονισμού (ΕΟΚ) αριθ. 1695/92 εφαρμόζονται τηρουμένων των αναλογιών.
Άρθρο 3
1. Οι αιτήσεις έκδοσης πιστοποιητικών απαλλαγής υποβάλλονται εντός των πέντε πρώτων εργάσιμων ημερών κάθε μηνός. Η Ισπανία ορίζει την αρχή την αρμόδια για την έκδοση των πιστοποιητικών.
2. Η αρμόδια αρχή δημοσιεύει τις διαθέσιμες ποσότητες την τελευταία εβδομάδα του μηνός που προηγείται εκείνου της υποβολής των αιτήσεων. Η αρμόδια αρχή κατανέμει τις διαθέσιμες ποσότητες μεταξύ των διαφόρων διακρίσεων ανάλογα με τις μέγιστες ποσότητες που ορίζονται στο παράρτημα, τις ανάγκες της βιομηχανίας και του εμπορίου και τους παραδοσιακούς τρόπους χρησιμοποίησης. Οι ποσότητες των διαφόρων προϊόντων μετατρέπονται σε ποσότητες απομισχωμένου καπνού με τους συντελεστές ισοδυναμίας που εμφαίνονται στο παράρτημα.
3. Προκειμένου να γίνει δεκτή η αίτηση πρέπει:
- να αφορά ποσότητα που δεν υπερβαίνει τη διαθέσιμη,
- πριν από τη λήξη της προθεσμίας που προβλέπεται για την υποβολή των αιτήσεων για έκδοση πιστοποιητικών, ο ενδιαφερόμενος να παρέχει αποδείξεις ως προς τη σύσταση εγγύησης 0,7 Ecu/ανά χιλιόγραμμο.
4. Η αίτηση έκδοσης πιστοποιητικού και το πιστοποιητικό φέρουν στο τετραγωνίδιο 20 την ακόλουθη ένδειξη:
"Προϊόν προοριζόμενο για τις καπνοβιομηχανίες".
5. Τα πιστοποιητικά εκδίδονται το αργότερο τη δέκατη εργάσιμη ημέρα κάθε μηνός.
Άρθρο 4
Εάν, για ένα από τα προϊόντα, οι ποσότητες για τις οποίες έχουν υποβληθεί αιτήσεις για έκδοση πιστοποιητικών απαλλαγής υπερβαίνουν τις διαθέσιμες ποσότητες, οι αρμόδιες αρχές εφαρμόζουν για κάθε αίτηση που αφορά το προϊόν αυτό έναν ενιαίο συντελεστή μείωσης προκειμένου να τηρούνται τα όρια της διαθέσιμης ποσότητας. Το μέτρο αυτό εφαρμόζεται εξασφαλίζοντας την ίση μεταχείριση των ενδιαφερομένων.
Όταν τα πιστοποιητικά εκδίδονται για ποσότητες κατώτερες από τις ζητούμενες, ο ενδιαφερόμενος εμπορευόμενος μπορεί να αποσύρει, γραπτώς, την αίτησή του εντός προθεσμίας τριών εργάσιμων ημερών από την έκδοση του πιστοποιητικού. Στην περίπτωση αυτή, αποδεσμεύεται η σχετική με το πιστοποιητικό εγγύηση.
Άρθρο 5
Το πιστοποιητικό απαλλαγής ισχύει επί δύο μήνες από την ημέρα εκδόσεως του.
Άρθρο 6
Η εισαχθείσα ποσότητα, η οποία απαλλάσεται από τους δασμούς, δεν μπορεί να είναι μεγαλύτερη εκείνης που αναφέρεται στα τετραγωνίδια 17 και 18 του πιστοποιητικού απαλλαγής. Στο τετραγωνίδιο 19 του εν λόγω πιστοποιητικού αναγράφεται ο αριθμός Ο για το σκοπό αυτό.
Άρθρο 7
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιουλίου 1992. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 30 Ιουλίου 1992.

Labels: 3
17
18